8.9.2022
DA
Den Europæiske Unions Tidende
L 233/27
(59)
Den oprindelige undersøgelse blev indledt den 16. maj 2019, og der blev indført endelig udligningstold den 15. juni 2020.
Turkiz Composite blev officielt etableret den 1. juni 2018 og påbegyndte produktionen fra marts 2019 og fremefter.
Datoen for påbegyndelsen af produktionen falder derfor sammen med datoen for indledningen af den oprindelige antidumpingundersøgelse vedrørende importen af GFF fra Kina og Egypten, som lå omkring tre måneder forud for indledningen af den oprindelige undersøgelse.
(60)
Desuden øgede Turkiz Composite sit eksportsalg betydeligt i 2020 og i undersøgelsesperioden i forhold til 2019.
Denne betydelige stigning i samle- eller færdiggørelsesprocessen falder sammen med datoen for indførelsen af den endelige udligningstold, dvs. den 15. juni 2020 (se foregående betragtning).
Desuden blev næsten alle virksomhedens inputmaterialer og navnlig 100 % af det vigtigste inputmateriale (glasfiberrovings) indkøbt fra dens forretningsmæssigt forbundne virksomheder i Kina og Egypten.
(61)
Kommissionen konkluderede derfor, at samle- eller færdiggørelsesprocessen påbegyndtes eller steg betydeligt siden indledningen af den oprindelige undersøgelse.
2.6.
Værdien af dele og værditilvækst
2.6.1.
Værdien af dele
(62)
For så vidt angår samleprocesser foreskriver antidumpinggrundforordningens artikel 13, stk.
2, litra b), at en anden betingelse for at fastslå forekomsten af omgåelse er, at delene (i dette tilfælde af kinesisk og egyptisk oprindelse) udgør 60 % eller derover af den samlede værdi af de dele, der indgår i den samlede vare, og at værditilvæksten til de indførte dele i løbet af samle- eller færdiggørelsesprocessen er mindre end 25 % af fremstillingsomkostningerne.
De retlige kriterier i antidumpinggrundforordningens artikel 13, stk.
2, kan på tilsvarende vis anvendes ved vurderingen af antisubsidieundersøgelsen i forbindelse med grundforordningens artikel 23, stk.
3.
(63)
Det vigtigste inputmateriale til fremstilling af GFF er glasfiberrovings.
Turkiz Composite indkøbte 100 % af de glasfiberrovings, virksomheden anvendte, fra forretningsmæssigt forbundne virksomheder i Kina og Egypten.
Disse glasfiberrovings blev omdannet til GFF gennem den proces med strikning og stingfæstning, der blev gennemført, og som er en færdiggørelsesproces i Tyrkiet.
Ifølge de oplysninger, som Turkiz Composite indgav og som blev kontrolleret, udgør det vigtigste inputmateriale, nemlig glasfiberrovings, næsten 100 % af den samlede værdi af de dele, der indgår i den samlede/færdiggjorte vare, jf. antidumpinggrundforordningens artikel 13, stk.
2, litra b).
(64)
Efter fremlæggelsen af oplysninger gentog Turkiz Composite og LM Wind Power deres påstand om, at fremstillingen af GFF af det vigtigste importerede råmateriale, glasfiberrovings, ikke udgør en »samling af dele ved en samleproces«, jf.
antidumpinggrundforordningens artikel 13, stk.
2, som anvendes analogt (se betragtning 62), og at glasfiberrovings ikke er dele, men snarere materialer som omhandlet i den forklarende bemærkning (VII) i anden del af punkt 2a) i de almindelige tariferingsbestemmelser vedrørende det harmoniserede system, hvori det hedder, at dele, der samles, »ikke skal undergå yderligere bearbejdning for at kunne indgå i den færdige vare«.
I denne sammenhæng hævdede de, at glasfiberrovings ikke er »dele« til GFF og ikke »samles« til GFF, men forarbejdes til GFF ved vævning og stingfæstning af forskellige typer glasfiberrovings og andre materialer ved anvendelse af komplekse maskiner.
Der blev også modtaget lignende bemærkninger fra de egyptiske myndigheder.
(65)
Kommissionen afviste disse påstande.
Den praksis, der er beskrevet i betragtning 63, kan karakteriseres som en færdiggørelsesproces, der falder ind under begrebet samleprocesser i antidumpinggrundforordningens artikel 13, stk.
2, jf. også betragtning 62.
Der blev desuden taget hensyn til andre elementer som forklaret nedenfor.
(66)
For det første er henvisningen til den forklarende bemærkning (VII) i anden del af punkt 2a) i de almindelige tariferingsbestemmelser vedrørende det harmoniserede system irrelevant, da det direkte retsgrundlag er grundforordningens artikel 23 og ikke toldlovgivningen, hvilket Domstolen udtrykkeligt har præciseret (15).
(15) Dom af 12. september 2019, Kommissionen mod Kolachi Raj Industrial, C-709/17 P, ECLI:EU:C:2019:717, præmis 90 og den deri nævnte retspraksis.